
a Roma Nemzetiségi Önkormányzattal kötött Együttműködési Megállapodásban foglaltak végrehajtásáról
A Jászapáti Városi Önkormányzat Képviselő-testülete egy évvel ezelőtt, a 2017. december 14-i soros képviselő-testületi ülésén tárgyalta meg és fogadta el a Jászapáti Roma Nemzetiségi Önkormányzattal kötött Együttműködési Megállapodásban foglaltak végrehajtásáról szóló tájékoztatót. Az alábbiakban az azóta elmúlt évben történteket kívánom összefoglalni.
Az együttműködés általános elvei és területei
1. A működés tárgyi feltételei:
A Jászapáti Városi Önkormányzat az Együttműködési Megállapodásban foglaltaknak megfelelően az elmúlt évben is biztosította a Jászapáti, Kossuth L. út 5. szám alatt található helyiséget a nemzetiségi önkormányzati feladatok ellátásához. A szükséges eszközök és a megfelelő infrastruktúra is rendelkezésre áll, melyet térítésmentesen használhatnak. Az iroda a „Cserhaj” épület emeleti helyiségében található, ahol kulturált körülmények fogadják az oda érkezőket és természetesen az ott dolgozókat is. Az RNÖ továbbra is szeretné igénybe venni a régi irodahelyiséget, melyben a tánccsoportja számára szeretné biztosítani a próbalehetőséget, továbbá egyéb klubfoglalkozások, esetleges kiállítások színtere is lehet.
A RNÖ képviselő-testületi és Pénzügyi Bizottsági üléseit a Polgármesteri Hivatal emeleti nagy tanácstermében tartotta a fent jelzett időszakban.
II. 	A működés személyi feltételei:
A városi önkormányzat a Jászapáti Polgármesteri Hivatal útján biztosítja a Jászapáti Roma Nemzetiségi Önkormányzat működésének személyi feltételeit, a meghatározott feladatok ellátására. A feladatokat a jegyzői hivatal koordinálásával a Polgármesteri Hivatal Hatósági és Szervezési Osztálya, valamint a Pénzügyi Osztálya végzi.
A Hatósági és Szervezési Osztály révén segítséget kapnak a testületi ülések előkészítése, különösen a meghívók, az előterjesztések, a testületi ülések jegyzőkönyveinek és valamennyi hivatalos levelezés előkészítése és postázása ügyében.
A Pénzügyi Osztály a helyi nemzetiségi önkormányzat működésével, gazdálkodásával kapcsolatos nyilvántartási, iratkezelési feladatokat látja el.
A mindennapos ügyintézésben segítségükre van 1 fő munkatárs a közfoglalkoztatási program keretében, aki az adminisztrációs munka mellett a szervezési feladatokból is kiveszi a részét.
A jegyző, akadályoztatása esetén – a vele azonos képesítési előírásoknak megfelelő – megbízottja a helyi önkormányzat megbízásából és képviseletében részt vesz a roma nemzetiségi önkormányzat testületi ülésein, továbbá jelzi, amennyiben törvénysértést észlel. Az RNÖ ülések többségén részt vesz Jászapáti város polgármestere, alpolgármestere és a Közbiztonsági, Szociális és Nemzetiségügyi Bizottság elnökeként jómagam is.
lll. 	A képviselő-testületek egymáshoz való viszonya:
A Közbiztonsági, Szociális és Nemzetiségügyi Bizottság részéről a kapcsolattartás a Jászapáti Roma Nemzetiségi Önkormányzat elnökével rendszeresnek mondható. Az aktuális ügyekről beszámolunk egymásnak, legtöbbször telefonon, de a bizottsági és testületi ülések előtt személyesen is találkozunk és megbeszéljük a felmerülő problémákat, az eltelt időszak történéseit.
Ha a helyi roma kisebbséghez tartozó lakos engem keres meg valamilyen problémájával, általában először a Jászapáti Roma Nemzetiségi Önkormányzat elnökével egyeztetek és közösen keresünk megoldást a problémára.
A Jászapáti Roma Nemzetiségi Önkormányzat elnöke (akadályoztatása esetén az általa megbízott képviselő) meghívottként rendszeresen részt vesz a Közbiztonsági, Szociális és Nemzetiségügyi Bizottság ülésein különös tekintettel a roma nemzetiséget érintő napirendi pontok tárgyalása esetén.
IV. 	Költségvetés készítése, elfogadásának rendje, végrehajtása:
A Nemzetiségi Önkormányzat bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatok ellátásáról a Polgármesteri Hivatal Pénzügyi Osztálya gondoskodik.
Költségvetésük ebben az évben kedvezően alakult, hiszen mind működési célú (964.600,- Ft) mind feladatalapú (439.740,- Ft) állami támogatással rendelkeznek bevételi oldalon, amely kiegészült a helyi önkormányzati támogatással (500.000,- Ft). Továbbá rendelkeznek még az előző évi pénzmaradvánnyal (322.946,- Ft). Így mindösszesen (2018. szeptember 30-i állapotnak megfelelően) 2.227.286- Ft költségvetési összeggel gazdálkodhatnak. Elegendő összeg áll rendelkezésükre az év végi rendezvényeik (Mikulás ünnepség, Karácsony) megfelelő színvonalon történő megrendezéséhez is.
A pénzügyi tranzakciók továbbra is utólagos elszámolással történnek. A RNÖ elnöke időszakosan előleget vesz fel, majd az események, rendezvények után azt számlákkal alátámasztva elszámol. Kivételt képez ez alól az irodaszer beszerzés, melyet közvetlenül a Polgármesteri Hivatal Pénzügyi Osztálya bonyolít le.
A Jászapáti Roma Nemzetiségi Önkormányzat tagjai - különös tekintettel az elnökre -, megismerték és magukra nézve kötelező érvényűen elfogadták a költségvetés végrehajtásával kapcsolatos pénzügyi és számviteli szabályok betartását (a kötelezettségvállalás, az utalványozás, az ellenjegyzés, az érvényesítés és a szakmai teljesítés igazolása tekintetében).
V.	Beszámolási kötelezettség teljesítésének rendje, költségvetési jelentés, mérleg készítése, jóváhagyása:
A beszámolóban hivatkozott időszakra pénzügyi beszámolási kötelezettség nem állt fenn a RNÖ részére. A költségvetési jelentéseket a Polgármesteri Hivatal Pénzügyi Osztálya készíti.
Az Együttműködési Megállapodásban foglaltak végrehajtásáról szóló aktuális beszámoljuk e tájékoztató mellékletét képezi.
VI. 	A vagyoni és számviteli nyilvántartás rendje:
A Polgármesteri Hivatal a Roma Nemzetiségi Önkormányzat vagyont, számviteli nyilvántartásait az önkormányzat nyilvántartási rendszerén belül a rendelkezésre bocsájtott adatok alapján elkülönítetten vezeti. A szükséges információkat és dokumentációkat az elnök biztosítja, illetőleg a vagyontárgy nyilvántartásba történő felvételéhez kapcsolódó és a Polgármesteri Hivatal Pénzügyi Osztálya számára átadott bizonylatok szolgáltatják.
VII. 	Törzskönyvi nyilvántartásba vétel: 
A Magyar Államkincstár nyilvános és közhiteles nyilvántartást vezet a Roma Nemzetiségi Önkormányzatról. A Polgármesteri Hivatal Pénzügyi Osztálya útján a törzskönyvi adat módosítását változás-bejelentési kérelem benyújtásával, a módosítást tartalmazó okirat csatolásával a törzskönyvi adat keletkezésétől, illetve változásától számított nyolc napon belül bejelenti a Magyar Államkincstár Jász-Nagykun-Szolnok Megyei Igazgatósága részére. A Roma Nemzetiségi Önkormányzat esetén okiratnak minősül az alapítást, módosítást, átalakítást, vagy megszüntetést jóváhagyó területi nemzetiségi önkormányzati képviselő-testületi határozat jegyzőkönyvének kivonata.
ÖSSZEGZÉS: 
A Jászapáti Roma Nemzetiségi Önkormányzat széleskörű együttműködésre törekszik. Ennek érdekében nem csak a helyi városi önkormányzattal, hanem a városban működő intézményekkel, civil szervezetekkel, továbbá Jász-Nagykun-Szolnok Megye területén működő nemzetiségi önkormányzatokkal is Együttműködési Megállapodásokat kötöttek, melyek száma évről-évre emelkedik. A megállapodásban foglaltakat magukra nézve kötelezően betartják és igyekeznek minél jobban kihasználni a benne rejlő lehetőségeket is.
A RNÖ továbbra is sokat tesz a tehetséges roma gyerekek, ill. a magatartás-zavarokkal küzdő roma fiatalok felkarolásáért. Ebben az évben is támogatták az iskolakezdéskor a rászoruló tanulókat tanszervásárlással, valamint a jól teljesítő tanulókat jutalmazzák, ösztönözve ezzel társaikat a jobb eredmények elérésére. Erre lehetőséget biztosítanak az általános iskolák tanévnyitó és tanévzáró ünnepségei, melyeken minden alkalommal részt vesznek. A tavalyi évhez hasonlóan idén is több, többségében hátrányos helyzetű tanulókból álló osztály kirándulását támogatták önkormányzatunkkal közösen. Részt vesznek a Jászsági Családsegítő és Gyermekjóléti Szolgálat jelzőrendszeri értekezletein és az ott szerzett információk alapján a településen működő általános iskolákban tanuló roma gyerekekkel és szüleikkel igyekeznek megértetni az oktatás fontosságát, próbálnak segíteni a hiányzások számának csökkentésében. Felhívják a családok figyelmét a túl sok hiányzás következményeire. Erre, a vizsgált időszakban több alkalommal is sor került. Egyre nagyobb probléma a drogfogyasztás. Éppen ezért fontos feladatuknak tartják a kábítószer fogyasztás elleni küzdelmet. Ennek érdekében felvilágosító előadásokat tartanak az iskolákban, ill. saját szervezésben, az irodahelyiségükben, ahol nem csak a gyerekek, hanem a szüleik is szembesülhetnek a drogfogyasztás káros hatásaival. Ebben az évben felvették a kapcsolatot a ceglédi székhelyű Csillagösvény Szociális Segítő Egyesület által működtetett Csillagösvény Nevelőszülői Hálózattal. Céljuk a nevelőszülői tanfolyam beindításának elősegítése városunkban.
A Roma Nemzetiségi Önkormányzat az eltelt időszakban is megvalósította hagyományos rendezvényeit, melyen szép számmal vettek részt településünk roma kisebbséghez tartozó lakói. Ebben az évben a hagyományos romanapot kibővítették lecsófőző versennyel is, amelyre sok csapat nevezett, és elismert séf volt a bíráló bizottság vezetője. Szép kezdeményezés részükről a „Jászsági Romákért Közéleti Díj”, melyet ebben az évben Kladiva Imre kanonok plébános úr és Rácz Aladár prímás kapott meg a hagyományos romanap délutáni kulturális programjában. A sok együttműködési megállapodásnak köszönhetően a megye több településén is képviselték Jászapátit a roma nemzetiségi önkormányzatok rendezvényein, de a megye egyéb szervezeteinek, intézményeinek (pl.: a rendőrség) a szervezésében megvalósuló programokon is részt vettek. A városi ünnepségek alkalmával is jelen voltak, kiemelkedő állami ünnepeinken koszorúkat helyeztek el az emlékműveknél, képviselték a településünkön élő kisebbséget.
Megpróbálnak minden segítséget megadni a munkát kereső hátrányos helyzetű roma lakosság számára. Keresik a kapcsolatot a helyben és a környező településeken található üzemegységekkel, vállalkozásokkal. Közvetítői feladatokat látnak el. Folyamatos a kapcsolattartás a polgármesteri hivatal foglalkoztatási menedzserével, Horváth Zoltán úrral is, valamint a Munkaügyi Központtal is a roma lakosok ajánlása tekintetében a munkáltatók által megrendezésre került tájékoztatókra, toborzásokra. A lehetőséget továbbra is biztosítják az irodahelyiségükben a felvételi tesztek megírására és igyekeznek segíteni eljutni a felvételi eljárás lefolytatására az üzemekbe. Eredményesen vesznek részt partnerként különböző foglalkoztatást elősegítő pályázatokban (pl.: EFOP 3.1.7 „Aktívan a tudásért”).
A Jászapáti RNÖ által alapított Jászapáti Hagyományőrző Kulturális Folklór Csoport tagjai hagyományőrző roma táncokat, modern táncokat, komolyzenét, magyar nótát és mai slágereket gyakorolnak próbáinkon, melyekkel a helyi és a környező települések rendezvényein, versenyein is méltón képviselik a roma önkormányzatot, városunkat. Fontos kiemelni, hogy heti rendszerességgel gyakorolnak (heti két alkalom), valamint ezen felül a fellépések előtt még külön is készülnek a produkciókra. Városi rendezvényeinken jó példákat láthattunk erre.
Továbbra is nagy hangsúlyt fektetnek a roma fiatalok sportolási lehetőségeire. Több roma származású gyerek sportol rendszeresen a birkózó szakosztályban, valamint labdarúgás továbbra is kedvelt a roma gyermekek és fiatalok körében. A különböző korosztályos általános iskolai csapatokban és a városi sportegyesület focicsapataiban is több roma származású gyerek „rúgja a bőrt”. Az idősebbek pedig rendszeres résztvevői a felnőtt kispályás labdarúgó bajnokságnak, rendszeresen szerepelnek a különböző labdarugó tornákon városunkban (TÉBA-kupa) és vidéki meghívásos találkozókon egyaránt.
A Jászapátin található szegregációs területek (Dankó-telep, Ilona-telep) folyamatos rendben tartása érdekében – a közfoglalkoztatási vezetőkkel együttműködve – szemétszedési takarítási munkákat szerveztek az ott élők bevonásával. Azt gondolom, ez a település tisztasága érdekében nagyon jó kezdeményezés és ki lehetne szélesíteni nem csak a város két szélén található szegregátum, hanem a város több, a romák által sűrűbben lakott részeire is.
A Jászapáti Városi Önkormányzat Közbiztonsági, Szociális és Nemzetiségügyi Bizottsága továbbra is hatékony együttműködést kíván kialakítani a Jászapáti Roma Nemzetiségi Önkormányzattal. Az elmúlt évben is kölcsönösen segítettük egymás munkáját, és a következő időszakban is szeretném, ha ez hasonlóképpen történne.
Kérem a tisztelt képviselő-testületet a fenti tájékoztatót megtárgyalni és elfogadni szíveskedjenek.

Jászapáti, 2018. október 31.

___________________________
Borics László
Közbiztonsági, Szociális és Nemzetiségügyi
Bizottság elnöke

